ଜଟିଳ ହେଉଛି ଖରିଫ ମଣ୍ଡି ସମସ୍ୟା\nକୁନ୍ଦୁରା, ୧୧। ୧୨(ଡି.ଏନ.ଏ.)-କୋରାପୁଟ ଜିଲା କୁନ୍ଦୁରାଠାରେ ପ୍ରଶାସନ ପ୍ରତିବର୍ଷ ଜିଲା\nଜଟିଳ ହେଉଛି ଖରିଫ ମଣ୍ଡି ସମସ୍ୟା\t December 11th, 00:00 AM December 11th, 00:00 AM\nକୁନ୍ଦୁରା, ୧୧। ୧୨(ଡି.ଏନ.ଏ.)-କୋରାପୁଟ ଜିଲା କୁନ୍ଦୁରାଠାରେ ପ୍ରଶାସନ ପ୍ରତିବର୍ଷ ଜିଲା ସ୍ତରରେ ମଣ୍ଡିରୁ ସର୍ବାଧିକ ଧାନକ୍ରୟ କରୁଥିଲା। ମାତ୍ର ଚଳିତବର୍ଷ ଏଯାବତ୍ ମଣ୍ଡିରୁ ଧାନ କ୍ରୟ କରୁ ନ ଥିବା ଯୋଗୁ ଦିନକୁ ଦିନ ମଣ୍ଡି ସମସ୍ୟା ଜଟିଳ ହେବାରେ ଲାଗିଛି। ଜିଲା ପ୍ରଶାସନ ଏବଂ ଯୋଗାଣ ବିଭାଗ ଚାଷୀଙ୍କ ସ୍ବରକୁ ଚାପି ଦେଉଥିବା ଅଭିଯୋଗ ହେଉଛି। ଚାଷୀଙ୍କ ଦାବି ଉପରେ ସରକାର କୌଣସି ପଦକ୍ଷେପ କରୁନାହାନ୍ତି। ସ୍ଥାନୀୟ ପ୍ରଶାସନ ତାର ଫାଇଦାରେ ରହିଛି। ମଣ୍ଡି ପୂର୍ବରୁ ହେଉଥିବା ପ୍ରକ୍ୟୁରମେଣ୍ଟ ବୈଠକକୁ ଚାଷୀଙ୍କୁ ଡକା ନଯିବା ଘଟଣାର ରହସ୍ୟ ଏଯାଏ ଉନ୍ମୋଚନ ହୋଇନି। ପ୍ରଶାସନର ଏଭଳି ମନୋଭାବ ନେଇ ଚାଷୀ ଯୋଗାଣ ମନ୍ତ୍ରୀ ଏବଂ ଯୋଗାଣ ସଚିବଙ୍କୁ ଭେଟିଥିଲେ । ଏହାର କିଛି ଦିନ ପରେ କୁନ୍ଦୁରା ବ୍ଲକ ଅଧୀନରେ ଦୀର୍ଘ ଦିନ ହେଲା ୮ଟି ମଣ୍ଡି ହେଉଥିବାବେଳେ ସେଥିରୁ ପକନାଗୁଡା ଏବଂ ଉପଲଗୁଡା ଧାନମଣ୍ଡିକୁ ଜିଲା ପ୍ରଶାସନ ଉଦ୍ଦେଶ୍ୟମୂଳକ ଭାବେ ବାଦ୍ ଦେଇଛି। ଗତ ୨ରୁ ମଣ୍ଡି ଆରମ୍ଭ ବେଳେ ମଣ୍ଡିସ୍ଥଳକୁ ଚାଷୀ ଯାଇ ନ ଥିଲେ। ପ୍ରଶାସନ କେବଳ ଧାନମଣ୍ଡିର ଶୁଭାରମ୍ଭ କରିଥିଲା । ଜିଲାପାଳ ଅନୁପମ ଶାହା ଜୟପୁର ବ୍ଲକ ଅନ୍ତର୍ଗତ ଫାମ୍ପୁଣି ଧାନମଣ୍ଡିର ଶୁଭାରମ୍ଭ କରି ଶୀଘ୍ର ଧାନ ଉଠାଇବା ନେଇ ନିର୍ଦ୍ଦେଶ ଦେଇଥିଲେ। ଇତି ମଧ୍ୟରେ ୧୦ଦିନ ବିତି ଯାଇଥିଲେ ମଧ୍ୟ ଯୋଗାଣ ବିଭାଗ ଏବଂ ମିଲମାଲିକ ମଧୁଚନ୍ଦ୍ରିକା ଯୋଗୁ ଚାଷୀଙ୍କ ଧାନ ମଣ୍ଡିରେ କାକର ଖାଉଛି । ମିଲର୍ସ ସଂଘ ଚାଷୀଙ୍କ ଦାବିକୁ ବିରୋଧ କରି କୋରାପୁଟ ଜିଲାରେ ଏଫଏକ୍ୟୁ ମାନର ଧାନ ନ ଥିବା ଦର୍ଶାଇ କେନ୍ଦ୍ର ଖାଦ୍ୟ ଓ ଯୋଗାଣ ମନ୍ତ୍ରୀଙ୍କୁ ଦାବିପତ୍ର ଦେଇଥିବାବେଳେ ଚାଷୀ ମଧ୍ୟ ଧାନର ମାନ ପରୀକ୍ଷା ଦେଇ ଅଡି ବସିଥିଲେ । ଚାଷୀଙ୍କ ସ୍ବାର୍ଥକୁ ଦୃଷ୍ଟିରେ ରଖି ସରକାର ଧାନର ମାନ ପରୀକ୍ଷା କରୁଥିବା ଏକ ୪ଜଣିଆ ପ୍ରତିନିଧି ଦଳକୁ କୋରାପୁଟ ଜିଲାକୁ ପଠାଇଥିଲେ। ଏହି ୪ଜଣ ଉପଜିଲାପାଳ, ଯୋଗାଣ ଅଧିକାରୀ, ଡିଆରସିଏସ, ଏଆରସିଏସଙ୍କ ଉପସ୍ଥିତିରେ ଧାନର ମାନ ନିର୍ଣ୍ଣୟ କରିଥିଲେ । ଫାମ୍ପୁଣିଠାରେ ସ୍ମିତାରାଣୀ ବିଶୋୟୀଙ୍କ ଧାନ ଏଫଏକ୍ୟୁ ମାନର ବାହାରିବା ପରେ ଉପଜିଲାପାଳ ଚାଷୀଙ୍କ ସହମତିରେ ଧାନ ଉଠାଇବାକୁ ନିର୍ଦ୍ଦେଶ ଦେଇଥିଲେ । ଅନ୍ୟପକ୍ଷରେ ଜିଲା କୃଷକ କଲ୍ୟାଣ ମଞ୍ଚ ଅଭିଯୋଗ କରିଛି ଯେ, ଜିଲା ଯୋଗାଣ ବିଭାଗ ଅଧୀନରେ କାର୍ଯ୍ୟରତ ଅଧିକାରୀ ଦୀର୍ଘଦିନ ହେବ ଗୋଟିଏ ସ୍ଥାନରେ ରହି ମିଲ ମାଲିକଙ୍କ ସହ ସଲାସୁତରା କରି ଚାଷୀଙ୍କ ବିରୋଧରେ କାର୍ଯ୍ୟ କରୁଛନ୍ତି। ମିଲର୍ସଙ୍କଠାରୁ ପାଉଣା କମିଯିବା ଭୟରେ ମିଲ ମାଲିକଙ୍କ ପ୍ରତି କାର୍ଯ୍ୟାନୁଷ୍ଠାନ ନ ନେଇ ଏହା ବଦଳରେ ପ୍ରଶାସନ ଚାଷୀଙ୍କ ଉପରେ ଦାଉ ସାଧୁଛି । ରବି ଋତୁରେ କୁଇଣ୍ଟାଲ ପିଛା ୫ରୁ ୮କେଜି ଏବଂ ରବି ଋତୁରେ କୁଇଣ୍ଟାଲ ପିଛା ୪/୫ ଧାନ ଚାଷୀ ମିଲ ମାଲିକଙ୍କୁ ଦେଲେ। ତଥାପି ପ୍ରତିବର୍ଷ ଏହି ସମସ୍ୟା ଲାଗିରହୁଛି। ଚାଷୀ ଯଦି ପ୍ରତିବାଦ କରୁଛି ତ ଧାନ କ୍ରୟ ଦିନ ଦିନ ଗଡି ଚାଲୁଛି । ଗତ ସପ୍ତାହରେ ଜୟପୁର ଉପଜିଲାପାଳ ଚକ୍ରବର୍ତ୍ତୀ ସିଂ ରାଠୋର ଫାମ୍ପୁଣି ଧାନମଣ୍ଡିରେ ଧାନ ଏଫଏକ୍ୟୁ ବାହାରିବା ପରେ ମିଲ ମାଲିକକୁ ଧାନ ଉଠାଅ ବୋଲି ନିର୍ଦ୍ଦେଶ ଦେଇଥିଲେ । ମାତ୍ର ଉପଜିଲାପାଳଙ୍କୁ ମିଲ ମାଲିକ ବେଖାତିର କରି ଧାନ ଉଠାଇଲେ ନାହିଁ ।
